paragraph_text: Kalorifer (fran. calorifère) ili ventilatorska grijalica je uređaj za grijanje prostorija toplim zrakom. Kalorifer namijenjen grijanju velikih radioničkih, skladišnih, izložbenih i drugih hala postavlja se na zid ili strop. Sredstvo za grijanje može biti vodena para, vrela ili topla voda ili se zagrijava električnom energijom. Na ulaznoj strani nalazi se ventilator i nastavci za dovod zraka izvana, iz prostorije ili za kombinirani dovod, dok se na izlaznoj strani prigrađuju dijelovi za raspodjelu i usmjeravanje toploga zraka dovoljna dometa i prikladne brzine strujanja, a mogu se dodati i filtri, ovlaživači i slično. Kaloriferom se naziva i prenosiva grijalica za zagrijavanje manjih, najčešće stambenih prostorija, koja se sastoji od električnog grijača manje snage (obično do 2 kW) i ventilatora za propuhivanje zraka između užarenih niti grijalice.<ref> kalorifer, "Hrvatska enciklopedija", Leksikografski zavod Miroslav Krleža, www.enciklopedija.hr, 2018.